A következő öt évben ismét kiestek az elődöntőben, sőt 2009-ben eddigi legrosszabb eredményüket elérve mindössze hét pontot szerezve a tizenhatodik helyen zártak a tizennyolc fős mezőnyben. 2012-ben Norvégiával holtversenyben voltak az elődöntő 10. helyén, de Norvégia jutott tovább a döntőbe, mivel tizenegy országtól kapott pontot, Bulgária viszont csak tíztől, és a döntetlent feloldó szabály értelmében az az ország ér el jobb helyezést, amelyik több országtól kapott pontot. 2013-ban sem jutottak tovább a döntőbe annak ellenére, hogy Elica és Sztojan képviselte őket, akik 2007-ben hazájuk legjobb eredményét érték el. Ebben az évben azonban a 12. helyen végeztek az elődöntőben. A következő két évben nem vettek részt a dalfesztiválon. 2016-ban ismét olyan előadóval neveztek, aki már korábban is képviselte az országot: Poli Genova 2011-ben a 12. helyen végzett az elődöntőben. Ezúttal azonban továbbjutott, és a döntőben elérte országa addigi legjobb eredményét, 4. helyen végzett. Kristian Kostov a következő évben még ezen az eredményen is javítani tudott, amikor 2. helyezett lett a dalfesztiválon, emellett az elődöntőjét megnyerte. Ezt követően az Equinox nevű csapat 14. helyen végzett a döntőben, ami után 2019-ben az ország újra visszalépett a versenyből.